SKRIFTLIG FORESPØRGSEL P-0633/02

af Reinhold Messner (Verts/ALE) til Kommissionen

(4. marts 2002)

Om: Forlængelse af motorvejskoncession til koncessionshaver for motorvejen Brescia-Padova og anlæg af motorvejsforbindelse Pedemontana-Veneta-vest (fra Montebello til Thiene)

I maj 2001 fik det koncessionshavende selskab for motorvejen mellem Brescia og Padova i Norditalien forlænget sin koncessionsaftale med den nationale vejmyndighed i Italien, ANAS, med yderligere ni år frem til 2011, uden at der i den forbindelse var blevet gennemført en offentlig udbudsprocedure.

Ifølge det såkaldte Ciampi-Costa-direktiv(1) kan motorvejskoncessioner undtagelsesvis forlænges, men udelukkende mens der afventes en løsning på uafgjorte tvister (manglende prisreguleringer, anerkendelse af arbejdet i forbindelse med VM i 1990 og Christoffer Colombus-festlighederne i 1992, eventuelle andre tvister, som den offentlige anklagemyndighed vil blive anmodet om at udtale sig om). I det foreliggende tilfælde er begrundelsen for forlængelsen imidlertid tilsyneladende, at det koncessionerede selskab er betroet anlægget af en lang række nye motorvejsforbindelser, som skal være indeholdt i koncessionsaftalen og finansieringsplanen. Et af disse anlægsarbejder er forbindelsen Pedemontana-Veneta-vest, som omfatter en 27,4 km lang motorvej, der skal forbinde motorvej A4 ved Montebello Vicentino med motorvej A31 ved Thiene, samt 19 km adgangsveje. Projektet anslås at beløbe sig til 540 661 000 000 ITL (ca. 280 mio. EUR). Denne motorvej er imidlertid ikke blot en forbindelsesvej mellem motorvej A4 og A31, som i forvejen er forbundet ved betalingsstedet Vicenza Nord, men en helt ny motorvejsstrækning ligesom Valtrompia- og Valdastico-motorvejene, som også indgår i den omtalte koncessionshavers finansieringsplan, og som forespørgeren tidligere har henledt Kommissionens opmærksomhed på (E-0371/01(2) og E-4047/00(3))(4).

Kan Kommissionen garantere, at projektet Pedemontana-Veneta-vest (Montebello Vicentino Thiene) ikke er et nyt anlægsarbejde, og at det dermed er lovligt af forlænge koncessionen uden at gennemføre en ny udbudsprocedure?

(1) Direktiv fra det italienske Ministerium for Offentlige Arbejder i samråd med det italienske Ministerium for Finans, Budget og Økonomisk Planlægning af 20.10.1998, protokol nr. 011790 fra det italienske Finansministerium.

(2) EFT C 235 E af 21.8.2001, s. 189.

(3) EFT C 174 E af 19.6.2001, s. 220.

(4) Investeringerne til de nye anlægsarbejder, som der er givet tilladelse i koncessionshaverens finansieringsplan, beløber sig i alt til 2 466 mio. ITL (1 273 mio. EUR).

Svar afgivet på Kommissionens vegne af Frederik Bolkestein

(27. marts 2002)

Kommissionen har allerede anmodet de italienske myndigheder om oplysninger i forbindelse med forlængelse af den motorvejskoncession, der er tildelt Società per l'autostrada Brescia-Verona-Vicenza-Padova. De italienske myndigheder har svaret, at denne forlængelse ikke er forbundet med etablering af nye anlægsarbejder, men at der er tale om en afslutning af en retstvist med den tildelende myndighed. Denne tvist vedrører især blokering af afgifterne med henblik på inflationsbekæmpelse, i henhold til kriterierne i det interministerielle direktiv nr. 238 af 20. oktober 1998.

Kommissionen agter imidlertid at anmode de omtalte myndigheder om alle oplysninger, der kan tjene til at belyse, om tildelingen af forvaltningen af motorvejsstrækningen Pedemontana Veneta Ovest til det koncessionshavende selskab er forenelig med fællesskabsretten. Hvis der ved gennemgangen af disse oplysninger skulle vise sig en proceduremæssig uforenelighed med fællesskabsreglerne vil Kommissionen naturligvis træffe passende foranstaltninger.